钦定古今图书集成/明伦汇编/官常典/第642卷 > 郭舒
## 钦定古今图书集成/明伦汇编/官常典/第642卷 > 郭舒

按《晋书》本传，“舒字稚行，幼请其母从师，岁馀便归，粗
识大义。乡人少府范晷、宗人武陵太守郭景，咸称舒
当为后来之秀，终成国器。始为领军校尉，坐擅放司
马彪，系廷尉，世多义之。刺史夏侯含辟为西曹，转主
簿。含坐事，舒自系理含，事得释。刺史宗岱命为治中，
丧母去职。刘弘牧荆州，引为治中。弘卒，舒率将士推”
弘子璠为主，讨逆贼郭劢灭之，保全一州。王澄闻其
名，引为别驾。澄终日酣饮，不以众务在意，舒常切谏
之。及天下大乱，又劝澄修德养威，保完州境。澄以为
乱自京都起，非复一州所能匡御，虽不能从，然重其
忠亮。荆土士人宗𫷷尝因酒忤澄，澄怒，叱左右棒𫷷。
舒厉色谓左右曰：“使君过醉，汝辈何敢妄动！”澄恚曰：
“别驾狂邪，诳言我醉！”因遣掐其鼻，灸其眉头，舒跪而
受之。澄意少释，而𫷷遂得免。澄之奔败也，以舒领南
郡。澄又欲将舒东下，舒曰：“舒为万里纪纲，不能匡正，
令使君奔亡，不忍渡江。”乃留屯沌口，采稆湖泽以自
给。乡人盗食舒牛，事觉来谢，舒曰：“卿饥，所以食牛耳，
馀肉可共啖之。”世以此服其弘量。